作者:元稹
標題:旱災自咎，貽七縣宰同州時
內容:吾聞上帝心，降命明且仁。臣稹苟有罪，胡不災我身。胡為旱一州，禍此千萬人。一旱猶可忍，其旱亦已頻。臘雪不滿地，膏雨不降春。惻惻詔書下，半減麥與緡。半租豈不薄，尚竭力與筋。竭力不敢憚，慚戴天子恩。累累婦拜姑，吶吶翁語孫。禾黍日夜長，足得盈我囷。還填折粟稅，酬償貰麥鄰。苟無公私責，飲水不為貧。歡言未盈口，旱氣已再振。六月天不雨，秋孟亦既旬。區區昧陋積，禱祝非不勤。日馳衰白顏，再拜泥甲鱗。歸來重思忖，願告諸邑君。以彼天道遠，豈如人事親。團團囹圄中，無乃冤不申。擾擾食廩內，無乃奸有因。軋軋輸送車，無乃使不倫。遙遙負擔卒，無乃役不均。今年無大麥，計與珠玉濱。村胥與裡吏，無乃求取繁。符下斂錢急，值官因酒嗔。誅求與撻罰，無乃不逡巡。生小下裡住，不曾州縣門。訴詞千萬恨，無乃不得聞。強豪富酒肉，窮獨無芻薪。俱由案牘吏，無乃移禍屯。官分市井戶，迭配水陸珍。未蒙所償直，無乃不敢言。有一於此事，安可尤蒼旻。借使漏刑憲，得不虞鬼神。自顧頑滯牧，坐貽災沴臻。上羞朝廷寄，下愧閭裡民。豈無神明宰，為我同苦辛。共佈慈惠語，慰此衢客塵。